钦定古今图书集成/明伦汇编/宫闱典/第135卷 > 《代劾宦官状槁》李梦阳
## 钦定古今图书集成/明伦汇编/宫闱典/第135卷 > 《代劾宦官状槁》李梦阳

臣等伏念，人主以辨奸为明，人臣以犯颜为忠，故群
小之奸，逼近君侧，势足以危社稷，乱天下。伏未及发，
是谓祸萌，故曰“萌不可长。”臣等幸待罪股肱之列，值
主少国疑之秋，仰观乾象，俯察物议，瞻前顾后，心焉
如割。至于中夜起叹，临食而泣者，屡矣。臣等伏思，“与
其退而泣叹，不若昧死进言，即使进言以死，不犹愈
于缄默苟容乎？”此臣之志，亦臣之职也。臣等伏睹近
岁以来，朝政日非，号令欠当。自入秋来，视朝渐晚，仰
窥圣容，日渐清癯。皆言太监马永成、谷大用、张永、罗
详、魏彬、刘瑾、丘聚等置造巧伪，淫荡上心，或击球走
马，或放鹰逐犬，或俳优杂剧错陈于前，或导万乘之
尊与外人交易，狎昵媟亵，无复礼体。“日游不足，夜以
继之，劳耗精神，亏损至德。遂使天道失序，地气靡宁，
雷异星变，桃李秋华，考厥占候，咸非吉征。切缘此等
细人，惟知蛊惑君上以便己行私，而不思赫赫天命。
皇皇帝业，在陛下一身。今大婚虽毕，储嗣未建，万一
游宴损神，起居失节，虽将此辈虀粉葅醢，何补于事
乎！昔我高皇帝艰难百战，取有四海。列圣继承，传之
先帝，以至陛下。先帝临崩顾命”之语，陛下所闻也。奈
何姑息群小，置之左右，为长夜之游，恣无厌之欲，以
累圣德乎！窃观前古阉宦误国，其祸尤烈。汉十常侍、
唐甘露之变，是其明验。今照马永成等罪恶既著，若
纵而不治，将来无所忌惮，为患非细。伏望陛下奋干
纲，割私爱，上告两宫，下谕百寮，将马永成等拏送法
司，明正典刑，以回天地之变，以泄神人之愤，潜消祸
乱之阶，永保灵长之业，则皇上为“守成之令主”，臣等
亦得为太平之具臣矣。事关安危，情出迫切，不胜战
栗俟命之至。